
בבית הדין הצבאי לערעורים
בפני:
אלופה    אורלי    מרקמן    –               הנשיאה
                                    תא"ל     נועה        זומר     –   המשנה לנשיאה 
 תא"ל  (מיל')  אבי  לוי      –                   שופט
בעניין:

 רס"ן (מיל') ג' ל' – המערער (ע"י ב"כ, עו"ד ציון אמיר, עו"ד יובל מרום)

נ ג ד 
התובע הצבאי הראשי – המשיב (ע"י ב"כ, רס"ן תכלת מרדכי פייגנסון, סרן עידו זגורי)

בעניין:

 התובע הצבאי הראשי – המערער (ע"י ב"כ, רס"ן תכלת מרדכי פייגנסון, סרן עידו זגורי)

נ ג ד 
רס"ן (מיל') ג' ל' – המשיב (ע"י ב"כ, עו"ד ציון אמיר, עו"ד יובל מרום)


ערעור על פסק דין של בית הדין הצבאי המחוזי במחוז שיפוטי הצפון שניתן בתיק צפון ת"פ 73195-01-25 (סא"ל סבסטיאן אוסובסקי – אב"ד, סא"ל רונן ויקטור גלמן – שופט, רס"ן משי חן – שופט) ביום 15.4.2026. ערעור ההגנה (חומרת העונש) התקבל. ערעור התביעה (איסור פרסום) נדחה. 

פ ס ק - ד י ן 

1. המערער, רס"ן (מיל') ג' ל', הורשע לפי הודאתו בכתב אישום מתוקן בארבע עבירות של פגיעה בפרטיות, לפי סעיפים 2(3) ו-5 לחוק הגנת הפרטיות תשמ"א - 1981, ארבע עבירות של מעשה מגונה, לפי סעיף 348(ג) לחוק העונשין, תשל"ז - 1977, ועבירה של התנהגות שאינה הולמת, לפי סעיף 130 לחוק השיפוט הצבאי, תשט"ו - 1955. 
2. בגין הרשעתו, מצא בית הדין קמא הנכבד להשית על המערער 15 חודשי מאסר בפועל, לצד עונש מאסר מותנה והורדה לדרגת טוראי. לתשע נפגעות העבירה נפסקו פיצויים בסך כולל של 45,000 ש"ח. מכשירו הסלולארי של המערער חולט. עוד הורה בית הדין על הארכת איסור הפרסום של שמו של המערער ופרטיו המזהים, וצוין כי ככל שבעתיד יחול שינוי מהותי בנסיבות, ניתן יהיה לשוב ולבחון את שאלת הפרסום.
3. ההגנה לא השלימה עם משכו של רכיב המאסר בפועל. התביעה לא השלימה עם ההוראה על איסור הפרסום. מכאן הערעורים.

פסק דינו של בית הדין קמא
4. נסיבות ביצוען של העבירות פורטו בגזר דינו של בית הדין קמא כדלקמן:

"במהלך שירות מילואים פעיל, בהיותו קצין בדרגת רב סרן, במספר הזדמנויות שונות, הסריט [המערער] חיילות באמצעות מכשירו הסלולארי, בעת ששהו במקלחות במוצב צבאי, וזאת ללא ידיעתן וללא הסכמתן. הצילומים בוצעו דרך חלון חדר המקלחות, ובחלק מן הסרטונים נראו החיילות כשהן עירומות או עירומות למחצה. בחלק מן המקרים שינה ה[מערער] את כיוון הצילום כך שיתמקד באיבריהן המוצנעים של המצולמות.
בלילה שבין 12 ל-13 בנובמבר 2024 צילם ה[מערער] שבעה סרטוני וידאו של רב"ט ר' י' בעת שהתקלחה בחדר המקלחות במוצב, כשהיא עירומה. ביום 19 בנובמבר 2024, בסמוך לשעה 3:15, צילם בשני סרטונים את סגן מ' ש' בעת שהתקלחה בעירום.
ביום 24 בנובמבר 2024 צילם שני סרטונים של סמ"ר ש' ט' ורב"ט נ' ב' בעת שהתרחצו בעירום, ובהמשך אותו יום צילם את רב"ט ר' י' בשלושה סרטונים נוספים, בעת שהתקלחה כשהיא עירומה. באחד מן הסרטונים הופיעה רב"ט ז' ש' כשהיא לבושה ובעת שצחצחה את שיניה.
בלילה שבין 25 ל-26 בנובמבר 2024 צילם ה[מערער] סרטון של רב"ט ז' ש' ביציאתה מחדר המקלחת, כשהיא עטופה במגבת ופלג גופה העליון חשוף, ולאחר מכן סרטון נוסף של טור' ד' ק', שיצאה מתא המקלחת עטופה במגבת ובהמשך צילם אותה ה[מערער] בעירום. בשעות הבוקר של אותו יום צילם סרטון קצר של סגן ר' כ' בעת ששהתה במקלחת וצחצחה שיניים, ובהמשך חמישה סרטונים נוספים שבהם נראתה סמ"ר ה מ', ובשניים מהם גם סגן ש' ט', כשהן במבנה המקלחות ולפני שפשטו את בגדיהן. בשלב זה הבחינה סגן ש' ט' במכשיר הסלולארי, תפסה אותו והפסיקה את הצילום".
 
5. בית הדין קבע, כי מעשיו של המערער פגעו פגיעה חמורה בכבודן ובפרטיותן של נפגעות העבירה, ובפרט בזכות לאוטונומיה על גופן ולשמירה על צנעת הפרט במצבים אינטימיים. הוטעם, כי עצם קיומו של התיעוד, גם אם לא הופץ, יוצר פגיעה ממשית ומתמשכת בנפגעות העבירה ומצביע על פוטנציאל הנזק מן העבירות. עוד צוין כי ברובד הצבאי, נפגעו ערכי יסוד של השירות בצה"ל - ובראשם הרעות, המשמעת, הדוגמה האישית ואמון החיילים במפקדיהם, וזאת לאור השלכת העבירות על תחושת המוגנות של כלל המשרתים ועל אמון הציבור בצה"ל כארגון ממלכתי. 
6. על דעת הצדדים, נקבע מתחם עונש הולם אחד לכל העבירות, אך הודגש כי על המתחם לגלם את ריבוי המעשים והנפגעות, את התכנון שקדם לעבירות וכן את האינטנסיביות שבה בוצעו, במהלך לילות וימים עוקבים, תוך תיעוד חוזר של נפגעות שונות, לעיתים במספר סרטונים באותה הזדמנות. הוטעם, כי המעשים פסקו רק בעקבות גילוי העבירה על ידי אחת הנפגעות. הנפגעות עצמן העידו בתצהיריהן על הנזק המתמשך המלווה אותן מאז צולמו במקלחות ובשירותים משותפים בבסיס הצבאי, שבו שירתו מכוח חובה חוקית. צוין, כי פערי הדרגה והגיל בין המערער לבין הנפגעות מעצימים את תחושת הניצול והפגיעה באמון, ומקבלים משנה תוקף כאשר מדובר בקצין, שממנו מצופה רף גבוה במיוחד של אחריות ודוגמה אישית. 
7. בשים לב למדיניות הענישה הנהוגה ולהחמרה בענישה בעבירות מין ופגיעה בפרטיות, נקבע כי מתחם העונש ההולם נע בין 13 ל-26 חודשי מאסר בפועל. 
8. כחלק מטיעוני ההגנה למידת העונש, הוגשה חוות דעתה ונשמעה עדותה של הקרימינולוגית והעובדת הסוציאלית ד"ר דוידיאן, המטפלת במערער. לדבריה, הוא סובל מתסמיני פוסט טראומה מאז מבצע "צוק איתן", ושירות המילואים הממושך והאינטנסיבי שלו, גם במלחמת התקומה, היה "טריגר ארוך טווח", שהוביל לשחיקה נפשית חמורה. אחריותו הכבדה של המערער לחיי אדם, חשיפתו לאירועים קשים ומתמשכים, חוסר שינה, תזונה לקויה ועומס קיצוני - פגעו ביכולתו לווסת רגשות ולשמור על שיקול דעת תקין. אחד ממנגנוני ההתמודדות שלו היה לדבריה "עשייה כפייתית לצורך הפחתת חרדה". לפי חוות דעתה, עם התמשכות השירות בתנאים הקשים, אזלו כוחותיו של המערער, עד כדי מצב של פוסט טראומה, שאחד מתסמיניה הוא שיבוש בשיקול הדעת, ואף פגיעה בשיפוט המוסרי-ערכי. עוד מסרה ד"ר דוידיאן כי במסגרת הטיפול הפרטני שעובר אצלה המערער מאז חודש מארס 2025 התגלו תסמיני דיכאון, שהחמירו בשל חשש מחשיפה פומבית של המקרה, לצד הידרדרות במצבו הרגשי והגופני. עם התקדמות ההליך הטיפולי, ניכרו במערער שינויים חיוביים, והוא דיווח על הפחתה משמעותית במחשבות אובדניות - אך "עיסוק ב[שאלת] הפרסום החריף משמעותית את העיסוק והתדירות במחשבות אובדניות" (חוות הדעת מחודש מאי 2025, פסקה 44). בטיפול, לא אובחנו אצל המערער תכנים או דפוסים מיניים חריגים, ולטעמה של ד"ר דוידיאן, נבעה התנהלותו הפוגענית ממצוקה נפשית ועומס קיצוני כאמור, ולא מסטייה מינית מגובשת מסוג מציצנות, אפשרות שהועלתה בהערכת המסוכנות המינית.
9. על אף האמור, קבע בית הדין כי אין מקום לסטות לקולה ממתחם העונש ההולם, שכן אל מול שיקולי השיקום, ניצבים שיקולי הרתעת הרבים והיחיד, כאשר בענייננו, הוערכה מסוכנותו המינית של המערער כבינונית-נמוכה. אכן, גם בהערכת המסוכנות צוין כי בתקופה שקדמה לביצוע העבירות, חווה המערער דחק רגשי ונפשי, על רקע שירות מילואים ממושך, וכי אובחן כמתמודד עם פוסט טראומה. על רקע זה אף פנה לאגף השיקום של משרד הביטחון, ואושר לו טיפול פסיכולוגי ממוקד לפוסט טראומה, כמובא להלן. להתרשמותה של מעריכת המסוכנות, "עולה חשד לרגרסיה בדחפיו המיניים תחת מצבי דחק, ועיסוק במין סוטה, כאמצעי לוויסות דחק רגשי". חשד נוסף הוא "לקיומה של סטייה מינית מציצנית", הגם ש"עניין זה מצריך בירור במסגרת טיפול ייעודי קבוצתי, אותו החל לאחרונה". צוין, כי בשלב זה, נעדר המערער מודעות מספקת למכלול המניעים לביצוע העבירות, וטרם רכש אסטרטגיית הימנעות מפגיעות מיניות חוזרות. מנגד, צוינה המוטיבציה הגבוהה שלו לטיפול, הן "בעבריינות המין והן בהפרעת הדחק שהתפתחה אצלו עם השנים בעקבות שירותו הצבאי". 
10. בית הדין מצא אפוא להתחשב במצבו הנפשי של המערער, ובעדכונים בדבר השתתפותו בהליך טיפולי רציף, פרטני וקבוצתי - בקביעת העונש בתוך המתחם. עוד נשקלו חוות דעת של מפקדיו, שהעידו על תרומתו המשמעותית כקצין רפואה, במהלך שירות מילואים בן כ-400 ימים במלחמת התקומה. צוין גם עברו הפלילי הנקי של המערער, שניהל עד לעבירות הנדונות אורח חיים נורמטיבי, כאיש משפחה ואב לשני ילדים קטנים. המערער מסייע בטיפול באימו, החולה במחלה קשה. רעייתו מתמודדת עם חרדות שפרצו מאז החלה המלחמה, והחריפו בעקבות מעצרו. נקבע, לכן, כי פגיעתו של העונש, במישור המשפחתי והנפשי, עלולה להיות חריפה במיוחד. לבסוף, נשקלו הודאתו של המערער במיוחס לו, תוך ויתור על הצורך בהעדתן של נפגעות העבירה; החרטה וההתנצלות שהביע לפני הנפגעות שנכחו בבית הדין; וכן התקופה הארוכה שבה היה נתון בתנאים מגבילים, לאחר ששוחרר ממעצר (כעולה מן הפרטים הנוספים, המערער היה עצור במשך תקופה מצטברת של 15 ימים, ושוחרר למעצר בית בחודש ינואר 2025). 
11. נוכח כלל האמור, ובשים לב להערכת המסוכנות המינית, הועמד עונשו של המערער בתחתית מתחם העונש ההולם, גם אם לא בסיפו התחתון. על המערער נגזרו אפוא 15 חודשי מאסר בפועל, מאסר מותנה והורדה לדרגת טוראי. לנפגעות העבירה נפסקו פיצויים בסך כולל של 45,000 ש"ח, ומכשירו הסלולארי של המערער חולט.
12. שמו ופרטיו המזהים של המערער נאסרו לפרסום עד החלטה אחרת, עוד לפני הרשעתו. בשלב שלאחר מכן, ביקשה התביעה להתיר את הפרסום, לנוכח האינטרס המובהק באזהרת הציבור מפניו, בשל חומרת העבירות וטיבן, ובשל הרשעתו של המערער בדין, כך שלא עומדת לו עוד חזקת החפות. ההגנה, לעומת זאת, עתרה להותיר את איסור הפרסום על כנו, בהסתמך על נסיבותיו האישיות והמשפחתיות של המערער ועל ההחמרה במצבו הנפשי הקשורה בפרסום, כפי שתוארה בחוות דעתה של ד"ר דוידיאן, כמובא לעיל, וכפי שבאה לידי ביטוי גם בחוות דעת נוספות. כך, בחוות דעתה של הגב' רוזנבוים, הפסיכולוגית הקלינית המטפלת במערער מאז חודש אוקטובר 2025, מטעם אגף השיקום של משרד הביטחון, נכתב כי חלה החמרה משמעותית במצבו הנפשי של המערער, על רקע האפשרות של פרסום שמו. בין היתר, המערער סובל מהתקפי חרדה מרובים והחמרה בסימפטומים מאז מבצע "צוק איתן", וביתר שאת מאז מלחמת התקומה (עוררות יתר, דריכות, בהלה מרעש, נסיגה חברתית, סיוטי לילה ו"פלאשבקים" של אירועי קרב). המערער אף מסר לפסיכולוגית כי "אם יתאבד טרם הסרת הצו, יגאל את משפחתו מהבושה שבחשיפת שמו". לקראת כל דיון בנושא זה, המערער "מצוי במצוקה עזה, והסכנה האובדנית עולה". להתרשמותה של הפסיכולוגית, מצבו הנפשי קשה ומורכב, וקיים סיכון לפגיעה עצמית. 
13. ההגנה הגישה גם את חוות דעתו של הפסיכיאטר ד"ר רובינזון, מיום 30 בדצמבר 2025. הפסיכיאטר, המטפל במערער מאז חודש ינואר 2025, תיאר כי המצוקה סביב החרדה מפרסום שמו התמתנה, לאחר ההחלטה על איסור הפרסום, אך שבה והחמירה, לאור הדיון החוזר בעניין זה. המערער שב וציין בפני הפסיכיאטר כי אם יותר הפרסום, "יערער על כך ואז יתאבד (כיוון שבכך, לתפיסתו, ימנע את הסרת הצו)". המערער אף פירט לפניו תכנית קונקרטית, כיצד לעשות זאת - לקפוץ ממרפסת ביתו שבקומה השישית. הפסיכיאטר ניסה לשכנעו לפנות לחדר המיון, ללא הצלחה. רעייתו התבקשה לוודא השגחה סביב השעון, בשיתוף הוריו (שם הוא מצוי במעצר הבית). בני המשפחה הונחו לברר אפשרות לעבור לקומת קרקע. לבקשתו של המערער, ולנוכח החרדה המוגברת והפרעות השינה, הוסבר לו כי יוכל להוסיף על המינון של התרופות הפסיכיאטריות הניתנות לו כבר כעת.
14.  בית הדין הדגיש את עקרון פומביות הדיון, ככזה שנועד להבטיח שקיפות ואמון במערכת המשפט, ואף לעודד נפגעי עבירה נוספים להתלונן. עם זאת, צוין כי חוות הדעת של גורמי המקצוע, אשר פורטו לעיל, מצביעות על קשר ישיר בין שאלת הפרסום לבין החמרה במצבו הנפשי של המערער, לרבות הגברת המסוכנות האובדנית, צורך בהשגחה ופגיעה ביציבותו הרגשית. נקבע, לכן, כי בהצגתה של תשתית עובדתית מהימנה ובלתי תלויה זו עמדה ההגנה בנטל להוכיח סיכוי סביר לפגיעה בביטחונו של המערער, אם יפורסם שמו (סעיף 325(ה) לחוק השיפוט הצבאי). צוין כי אמנם, לאור חומרת המעשים והיקף פגיעתם בנפגעות, האינטרס הציבורי שבפרסום מקבל, ודאי לאחר הרשעתו של המערער בדין, משנה תוקף, "לאור החשש הקונקרטי הנגזר מסטייה מינית של מציצנות"; אלא שבנסיבות הקונקרטיות - גובר משקלו המצטבר של הסיכון לביטחונו של המערער. בהתאם לעיקרון המידתיות, וכדי לצמצם את הפגיעה בעיקרון הפומביות למינימום ההכרחי, הורה אפוא בית הדין להתיר את פרסומו של גזר הדין במלואו, למעט שמו של המערער ופרטיו המזהים. הובהר, כי ככל שבעתיד יחול שינוי מהותי בנסיבות, ובפרט במצבו הנפשי של המערער או ברמת הסיכון הנטענת, ניתן יהיה לשוב ולבחון את שאלת הפרסום מחדש. 

ערעור ההגנה על רכיב המאסר בפועל
15. לשיטתה של ההגנה, מתחם העונש ההולם שנקבע (בין 13 ל-26 חודשי מאסר בפועל), העולה, ברף העליון שלו, אף על זה שלו עתרה התביעה בטיעוניה (בין 16 ל-24 חודשים) -  מחמיר עם המערער, בהיותו מבוסס על מקרים חמורים יותר. בענייננו, לעומת זאת, מדובר בסרטונים קצרים, בני מספר שניות ועד שתי דקות, שצולמו בפרק זמן של כשבועיים בלבד, במהלך "מעבר נקודתי בסמוך למקלחות", ולא אגב מעקב רציף אחר הנפגעות. שלוש מהן אף לא צולמו בעירום. למעשים לא נלוו מאפייני חומרה נוספים, כגון הפצה או פרסום של התכנים, או שמירתם לצורך שימוש עתידי נוסף.
16. זאת ועוד: נטען, כי המעשים בוצעו על רקע ההידרדרות במצבו הנפשי של המערער, ותסמונת הפוסט טראומה שממנה הוא סובל, הפוגעת בוויסות ובשיקול הדעת - ומכאן, כי אין המדובר בעבירות המתאפיינות בתכנון מוקדם או בהיעדר חסמים.
17. הודגש, כי בנסיבות העניין, ולאור ההליך הטיפולי שבו נוטל המערער חלק מזה כשנה ומחצה, על שיקולי השיקום לקבל מעמד בכורה, כך שעונשו של המערער יועמד, לכל היותר, בחלקו התחתון של מתחם העונש שייקבע. לעניין זה, הודגשו החרטה הכנה שהביע המערער (שכבר שילם לנפגעות את הפיצויים שנפסקו להן) והודאתו באשמה. עוד צוינה ההמלצה בתסקיר העונש, להקל בעונש המאסר בפועל ואף להורות כי המערער יישא אותו בעבודה צבאית, כדי שלא להחריף את מצבו הנפשי בכליאה ולאפשר רציפות בהליך הטיפולי. צוין, כי מסגרת של כליאה לא תאפשר למערער להמשיך בשלב הבא של הטיפול הקבוצתי שבו החל, והודגש כי ד"ר דוידיאן העידה גם היא על הנסיגה הצפויה מן ההישגים שהושגו עד כה בהליך הטיפולי, אם יושת על המערער עונש של כליאה. 
18. נטען, כי אף שמסוכנותו המינית של המערער הוערכה כבינונית-נמוכה, הרי שמעריכת המסוכנות התרשמה כאמור גם מ"גורמים מגינים" משמעותיים, ובהם נטילת האחריות למעשים, אמפתיה כלפי נפגעות העבירה והמוטיבציה הרבה של המערער לקבלת טיפול, בכל התחומים המצריכים זאת. 
19. ההגנה שבה והדגישה כי לפגיעתו של העונש במערער יש להוסיף גם את הפגיעה הצפויה במשפחתו, בהיותו מפרנס עיקרי של רעייתו ושני ילדיו, ונוכח החובות הגדולים שעימם מתמודדת המשפחה; מצבה הבריאותי של אימו מורכב, בשל מחלה קשה ששבה והתפרצה; ומצבה הנפשי של רעייתו, שגם הוא הושפע מן ההליך המשפטי.
20. לאור כלל המפורט, לצד תרומתו הרבה של המערער, במהלך המלחמה, בניהול אירועים רפואיים רבים ובהצלת חיים - עתרה ההגנה להימנע מתוצאה עונשית המנתקת אותו, לשיטתה, מכל אופק שיקומי, באופן העלול לפגוע בסיכוייו לשוב ולנהל אורח חיים נורמטיבי.
תשובת התביעה
21. התביעה סמכה ידיה על גזר דינו של בית הדין קמא. הודגש, כי המערער הורשע בצילומן של תשע נפגעות, רובן בעירום, בשבע הזדמנויות שונות, במשך כשבועיים, מבלי שחדל מכך ביוזמתו. המעשים בוצעו בשעות הלילה, תוך שהמערער שינה את זווית הצילום כדי להתמקד באיבריהן המוצנעים. הודגש האמור בהצהרותיהן, ביחס לפגיעה נפשית (לגבי חלקן), וביחס לפגיעה העמוקה בתחושת הביטחון האישי שלהן ובאמון במערכת הצבאית, מצד משרת בדרגת רס"ן, שבו ראו דמות פיקודית משמעותית. 
22. אשר למצבו הנפשי של המערער, טען התובע כי המדובר בנסיבה לחומרה, שכן "אנו מסכימים... שהמצב הגביר את המסוכנות [אבל] כשמדובר בנאשם שהוא איש מקצוע רפואה, הוא צריך לדעת לטפל בעצמו ולא לפגוע באחרים... בחירה של בן אדם לעשות מעשה עבירה כשהוא במצב נפשי לא יציב מגדילה את הסיכון שנשקף ממנו". לשאלתנו, הסכימה התביעה כי "גורמי המקצוע קבעו שכנראה זה [המצב הנפשי - בית הדין הצבאי לערעורים] עומד בבסיס ביצוע העבירה. הם קבעו שזה אחד הטריגרים לצד הקביעה מהערכת המסוכנות המינית שיש חשד לסטייה מינית". הוטעם, כי על כל פנים, מצבו הנפשי של המערער לא היה חמור במידה המשמשת נסיבה לקולה - ולראיה, תפקודו בשירות המילואים, משך כ-400 ימים, וניהול אורח חיים נורמטיבי כאיש משפחה. ההליך הטיפולי עודנו בעיצומו, וכפי שנכתב בהערכת המסוכנות המינית, המערער טרם רכש דרכי התמודדות עם מצבי סיכון. לכן, כנטען, אין מקום לסטות ממתחם העונש ההולם, התואם את מדיניות הענישה הנהוגה, לצרכי שיקום.

ערעור התביעה על איסור הפרסום
23. לשיטת התביעה, המערער, כמי שמבקש לסטות מעקרון פומביות הדיון, לא עמד בנטל הכבד המוטל עליו להוכיח אפשרות סבירה לפגיעה בביטחונו, אם יוחלט על פרסום שמו ופרטיו המזהים. הוטעם, כי בראשיתו של ההליך, מאז נעצר ביום 25 בנובמבר 2024, לא חל איסור פרסום על פרטיו של המערער, ובקשה בעניין זה הוגשה רק ביום 13 בינואר 2025, ואושרה, בהחלטת בית הדין הצבאי לערעורים, החל מיום 20 בינואר 2025 ועד להגשת האישום. מאז, אמנם, הוארך תוקפו של איסור הפרסום עד למועד הכרעת הדין, ובהמשך עד מועד הטיעונים לעונש, אלא שנטען כי חוות דעתה של ד"ר דוידיאן בעניין זה מלמדת רק כי הפרסום "עלול" לשמש "גורם מערער משמעותי למצבו הנפשי וליציבותו הרגשית" של המערער, באופן "העלול לפגוע בהתקדמות ההליך הטיפולי" - קרי, החשש הוא לפגיעה בהליך הטיפולי, ולא בביטחונו של המערער. 
24. על כל פנים, נטען כי ד"ר דוידיאן היא קרימינולוגית בהכשרתה, ושאלת הסיכון למצבו הנפשי של המערער אינה מצויה בליבת מומחיותה. אשר לפסיכיאטר ד"ר רובינזון, צוין כי נמנע מלהכריע במוחשיות הסיכון למערער, במקרה של פרסום; ואף שהפנה את המערער להשגחה והתווה לו טיפול תרופתי, הרי שהסתמך על דבריו של המערער עצמו, בעוד שהמערער, מצידו, סירב להצעתו לגשת לטיפול בחדר המיון. טענות דומות, של הסתמכות על דבריו של המערער מבלי להתייחס לקונקרטיות הסיכון מן הפרסום, הועלו גם ביחס למסקנותיה של הפסיכולוגית הקלינית הגב' רוזנבוים. 
25. לאור האמור, ומשמסמכי הטיפול מצביעים על מגמת שיפור במצבו הנפשי של המערער, טענה התביעה כי החלטתו של בית הדין נסמכה על תשתית עובדתית שאינה מספקת, ואינה מבססת אפשרות סבירה לפגיעה בביטחונו. מכל מקום, אף אם תידחה עמדה זו, סבורה התביעה כי בעבירות שבהן הורשע המערער, של פגיעה בפרטיות ומעשה מגונה, האינטרס הציבורי שבפרסום, ודאי בראי מסוכנותו המינית של המערער והחשד לקיומה של סטייה מציצנית, הוא מוגבר, בין אם לצורך אזהרת הציבור ובין אם לשם איתורם של נפגעים נוספים במערכת הצבאית, ככל שבוצעו עבירות נוספות במהלך מאות ימי המילואים שביצע המערער. 
26. התביעה ביקשה אפוא להתיר את פרסום פרטיו המזהים של המערער. לחלופין, ביקשה לקצוב את איסור הפרסום בזמן, כחלק מן המידתיות המתחייבת מפגיעה בעקרון העל של פומביות הדיון, וזאת לשם "מעקב יזום מצידו של בית הדין אחר מצבו הנפשי של [המערער]".

תשובת ההגנה
27. ההגנה הטעימה, כי המערער שיתף פעולה עם חוקריו. את מאות ימי המילואים ביצע באותו בסיס, שבו הייתה החקירה ידועה ומוכרת, ובכל זאת לא עלו נגדו חשדות נוספים (לשאלתנו, באותו הקשר, אישרה התביעה כי למעט פרטיו המזהים של המערער, פרטי הפרשה, ובהם דרגתו, מצבו המשפחתי ומועד ביצוען של העבירות, אכן פורסמו בתקשורת). 
28. לדעת ההגנה, קביעותיהם של גורמי המקצוע הן חד משמעיות, בדבר חשש לאובדנות אם יותרו פרטיו של המערער לפרסום. ההגנה עתרה אפוא "להציל את חייו ונפשו" של המערער, ולאפשר לו להמשיך בהליך השיקום, שאותו הוא עובר מזה כשנה ומחצה.

הכרעה בערעורים
הערעור על העונש
29. המערער הורשע בצילומן של תשע חיילות וקצינות, בעת ששהו במקלחות במוצב צבאי שבו ביצע שירות מילואים. חלקן צולמו כאשר הן עירומות או עירומות למחצה, וחלקן צולמו כך במספר סרטונים. במספר הזדמנויות כיוון את זווית הצילום, כך שתתמקד באיבריהן המוצנעים של הנפגעות. המערער פגע אפוא בציפייתן של הנפגעות לשמירה על המרחב האינטימי והאישי שלהן, ו"הפך אותן, בעל כורחן וללא הסכמתן, למושא לסיפוק תאוותו המינית. בהתנהגותו זו, פגע המערער בזכות האוטונומיה של הקורבנות על גופן, בפרטיותן ובצניעותן, וזוהי הפגיעה שמפניה מבקש החוק לגונן בעבירת המעשה המגונה" (ע"פ 9603/09 פלוני נ' מדינת ישראל, פסקה 16 לפסק דינו של כב' הש' ג'ובראן (27.9.2011)). לא לחינם, הורשע המערער גם בפגיעה בפרטיותן של הנפגעות, שכן עבירה זו מדגישה "את מימד הפגיעה בזכות לצנעת הפרט, שאף היא משקפת את הזכות לכבוד" (ע/40/17 סגן שרון נ' התובע הצבאי הראשי, פסקה 51. ההדגשות במקור (2017); ע/55/06 התובע הצבאי הראשי נ' רב"ט גבאי (2006)). העבירה הגלומה במעשה הצילום, "גם ללא ידיעת הקורבנות, היא עבירה פוגענית המצדיקה ענישה מחמירה" (ע"פ 1269/15 פלוני נ' מדינת ישראל, פסקה 10 (23.12.2015); ע/37/15 סמל מולה נ' התובע הצבאי הראשי, פסקה 6 (2015); ע/4,3/22 סגן אברגיל נ' התובע הצבאי הראשי, פסקה 33 (2022)).
30. וכפי שהוטעם, "הקידמה הטכנולוגית וזמינות הצילום בעידן הדיגיטלי, אחסונו והפצתו, מחייבים את מערכת השפיטה לתרום את תרומתה למלחמת החורמה בתיעוד פוגעני של הזולת, תוך רמיסת כבודו ופרטיותו" (ע/26,33/19 סמל נהרי נ' התובע הצבאי הראשי, פסקה 20 (2019); ע/3,2/22 סגן אברגיל הנ"ל, פסקאות 32-30; ע/5/24 טור' סהלו נ' התובע הצבאי הראשי, פסקה 26 (2024)). ואכן, ניתן להצביע על מגמה של החמרה בענישה בגין עבירות מין הכרוכות בפגיעה בפרטיות (ע/40/23 טור' מרזם נ' התובע הצבאי הראשי, פסקה 18 (2024); ע"פ 47509-12-25, 54370-12-25 רס"ל (מיל') שטיינמן נ' התובע הצבאי הראשי, פסקה 24 (2026)).
31. לכך נוספת הפגיעה בערכים המוגנים הייחודיים למערכת הצבאית, ובראשם ערכי הרעות, האמון החייב לשרור בין המשרתים ואמון הציבור בצה"ל. בית דין זה שב והתריע, כי "ההגנה על פרטיותם של חיילים וחיילות, המשרתים מכוח חוק בצבא ושוהים, נוכח צורכי תפקידם, ביחידות צבאיות, בתנאים המחייבים לינה ומגורים משותפים - מחייבת אכיפה קפדנית ורחבה של החוקים והכללים, שנועדו להבטיח מידה ראויה של פרטיות במרחב המשותף" (ע/40/17 סגן שרון הנ"ל, פסקה 29 (2017)). משנה חומרה יש בדרגתו הבכירה של המערער בשירות מילואים, רב-סרן, ובניצול הסביבה הצבאית, שבה משרתות כאמור הנפגעות לפי חוק, לביצוע העבירות. ואכן, "מפקד אשר מנצל את מעמדו ותפקידו לביצוע עבירות מין פוגע פגיעה קשה בתחושת המוגנות של החיילות והחיילים המשרתים בצה"ל, ומכרסם במידה רבה ביחסי האמון ובמרקם היחסים המשותפים הנחוצים לפעילות היחידה, בשגרה ובחירום" (ע/18,16/23 סרן יסייה נ' התובע הצבאי הראשי, פסקה 26 (2023)); ע/4,2/23 רס"ב חשאן נ' התובע הצבאי הראשי, פסקה 26 (2023); ע/22,21/24 סא"ל חלואני נ' התובע הצבאי הראשי, פסקה 39 (2024); ע"פ 28647-05-25	 סא"ל שרוני נ' התובע הצבאי הראשי, פסקה 197 (2026)).
32. על עונשו של המערער לשקף, לכן, גם את מאפייני המסגרת הצבאית, ייחודיותה ודרישותיה (רע"פ 381/17 פלוני נ' התובעת הצבאי הראשית, פסקה 12 (15.1.2017); רע"פ 6505/20 חסקל נ' התובע הצבאי הראשי, פסקה 8 (30.9.2020)). ואמנם, "הרשעה בעבירות מין ובעבירות של פגיעה בפרטיות שבוצעו במסגרת הצבאית, נוכח מאפייניה הייחודיים, כפי שנקבע לא אחת בפסיקת בית דין זה - מחייבת 'לנקוט ענישה מחמירה, משיקולים של הלימה'" (ע/4,3/22 סגן אברגיל הנ"ל, פסקה 38).
33. מקובל עלינו, כי בענייננו, נעדרו מעשיו של המערער נסיבות מחמירות של עריכת הסרטונים ושמירתם, כבעניינם של רס"ב חשאן וסא"ל שרוני הנ"ל, או של שימוש בהתקן ייעודי, המכיל מצלמה נסתרת, כבעניינם של סא"ל שרוני ורס"ל (מיל') שטיינמן הנ"ל. כמו כן, חרף שירות המילואים הממושך של המערער, העבירות בוצעו במשך כשבועיים בלבד, ולא לאורך שנים או לאורך זמן ממושך, כבאותן פרשות או כבעניינו של סמל רשף (ע/51/23 סמל רשף נ' התובע הצבאי הראשי (2023)). עם זאת, ובדומה לעניינו של סמל אסולין (ע/22,21/23 סמל אסולין נ' התובע הצבאי הראשי (2023)), המערער לא חדל מן המעשים ביוזמתו, אלא הייתה זו אחת הנפגעות שהבחינה בצילום. 
34. הצהרותיהן של כל הנפגעות, בדבר השלכות המקרה על תחושת המוגנות והאמון שלהן, והמשקעים המלווים אותן מאז האירועים, מדברות בעד עצמן. ואמנם, "כלל חשוב נוסף לפיו אנו מצווים לפסוק ממקד את זרקורנו במצבה של נפגעת העבירה. כלל זה נגזר מעיקרון ההלימה שנבחר על ידי המחוקק לעיצוב דרכי ענישתם של עבריינים" (ע"פ 6111/23 פלוני נ' מדינת ישראל, פסקה 37 (22.2.2024); ע"פ 75624-02-26 סמל (מיל') אבו סעדה נ' התובע הצבאי הראשי, פסקה 11 (2026)).
35. בשים לב לאמור, ולמדיניות הענישה הנהוגה, במקרים המערבים מספר נפגעים דומה (רס"ב חשאן - עשרה חודשי מאסר בפועל, סמל רשף - 12 חודשי מאסר בפועל, סמל אסולין - ששה חודשי מאסר בפועל, מבלי למצות את הדין בקבלת ערעור התביעה); ובהתאמת החומרה הנדרשת, נוכח דרגת הקצונה הבכירה של המערער - לא היינו מוצאים, ברגיל, כי נדרשת התערבותנו במתחם העונש ההולם שקבע בית הדין קמא (ולפחות ברף התחתון שלו, של 13 חודשי מאסר בפועל, שהיה מקל מזה שלו עתרה התביעה). 
36. אלא שבענייננו, לא הייתה מחלוקת כי המערער סובל מתסמיני פוסט טראומה מאז מבצע "צוק איתן", וכי בתקופה שקדמה לביצוע העבירות, חווה דחק רגשי ונפשי, על רקע שירות המילואים הממושך במלחמת התקומה. מזה כעשרה חודשים, המערער אף עובר, מטעם משרד הביטחון, טיפול פסיכולוגי ממוקד לפוסט טראומה. כידוע, מצבו הנפשי של נאשם עשוי להשפיע על קביעת מתחם העונש ההולם, אם יכולתו להבין את הפסול שבמעשהו או להימנע מן המעשה, או מידת השליטה שלו על מעשהו, מפחיתה את חומרתו של מעשה העבירה ואת מידת אשמו (סעיף 40ט(א)(6) ו-(7), סעיף 40ט(ב) לחוק העונשין). בנתונים אלה יש "כדי להפחית את מידת האשם המוסרי של הנאשם" (ע"פ 1865/14 פלוני נ' מדינת ישראל, פסקאות 5-4 (4.1.2016)). על פוסט טראומה הקשורה במלחמה, כנסיבה מקלה בפני עצמה, ראו גם עפ"ג 41641-03-25 פרץ נ' מדינת ישראל (5.11.2025); ע"פ 4467-10-25, 106-10-25 רב"ט דוידוב נ' התובע הצבאי הראשי (2025)).
לצד זאת, כבר נפסק כי -

"השאלה מהו המשקל שיש ליתן למצבו הנפשי של הנאשם בעת ביצוע העבירה לצורך הקלה בעונש היא שאלה 'כמותית', אשר יש לבחון בגדרה כל מקרה לגופו, על-פי נסיבות ביצוע העבירה וחומרתה ועל-פי נסיבותיו האישיות של הנאשם. במכלול הנסיבות הקשורות למבצע העבירה, יש לבחון את סוג ההפרעה הנפשית ועוצמתה, ועד כמה הוגבלה בעטיה יכולתו להבין את אשר הוא עושה או להימנע מעשיית המעשה (ראו, למשל: ע"פ 10416/07 דולינסקי נ' מדינת ישראל (7.12.2009)). על מידת הפגיעה ביכולתו של מבצע העבירה להבין את מעשהו או להימנע ממנו, ניתן ללמוד ממכלול הראיות, לרבות מעשיו של מבצע העבירה לפני האירוע, במהלכו ולאחריו וכן מחוות דעת מומחים. מידת אחריותו המוסרית של העבריין למעשה שביצע נגזרת מגודל הפגיעה בתפיסת המציאות ובמידת השליטה שלו על מעשהו בשל מצבו הנפשי, ובהלימה לכך, על בית המשפט לגזור את עונשו לקולה או לחומרה".
(ע"פ 2406/09 אלבו נ' מדינת ישראל, פסקה 34 (15.9.2010)).

37. ביישום לענייננו, מקובל עלינו, כי ההגנה עמדה ב"רמת ההוכחה הנדרשת במשפט אזרחי" (סעיף 40י(ג) לחוק העונשין), להוכחת טענתה כי מעשיו של המערער הושפעו מתסמיני הפוסט טראומה שמהם הוא סובל (השוו לע"פ 33944-04-25 רס"ל (מיל') סבח נ' התובע הצבאי הראשי, פסקה 20 (2025)) - שאחד מהם, לפי עדותה של ד"ר דוידיאן המטפלת במערער, הוא שיבוש בשיקול הדעת, עד כדי פגיעה בשיפוט המוסרי-ערכי (למעשה, אף התביעה לא חלקה על כך, כמובא לעיל, הגם שביקשה לראות בדברים, בניגוד לאמור בסעיף 40ט(ב) לחוק העונשין, נסיבה לחומרה). גם מעריכת המסוכנות התרשמה מן המערער כי "עולה חשד לרגרסיה בדחפיו המיניים תחת מצבי דחק, ועיסוק במין סוטה, כאמצעי לוויסות דחק רגשי". החשד הנוסף שהועלה בהערכת המסוכנות (וממנו הסתייגה ד"ר דוידיאן), "לקיומה של סטייה מינית מציצנית", מצריך עדיין בירור, אף לשיטתה של מעריכת המסוכנות. ואולם, חרף הפגיעה האפשרית בשיפוט המוסרי-ערכי של המערער בשל תסמיני הפוסט טראומה, לא מצאנו כי הפגיעה במידת יכולתו להבין את הפסול שבמעשיו או להימנע מהם הייתה משמעותית. נזכיר, כי מעשיו של המערער בוצעו כאמור בקפידה, לרבות כיוון המצלמה לאיבריהן המוצנעים של נפגעות העבירה (וראו גם ע"פ 2406/09 אלבו הנ"ל, פסקה 35). וכפי שנפסק, "אין גם להתעלם מן הצורך שלא לפתוח פתח חסר תחומים וגבולות לכל טענה הנטענת בידי מי שביצע עבירה, בדבר פגם נפשי ממנו הוא סובל. הקלה מופרזת בעונשו של מי שביצע עבירה בשל פגם במצבו הנפשי, שלא איין את יכולותיו הקוגניטיביות והרצוניות, עשוי ליצור מדרון חלקלק, שיפגע באפקטיביות של המשפט הפלילי כגורם מרתיע ומחנך, ייצור מסכת אין-סופית של התדיינות, יכרסם בתחושות הצדק של קורבנות העבירה ומשפחותיהם, ועשוי לפגוע באמון הציבור במערכת" (ע"פ 9369/07 מיקל נ' מדינת ישראל, פסקה 6 לפסק דינה של כב' השופטת ארבל (4.6.2009); ע/61/13 רס"ן קבלו נ' התובע הצבאי הראשי, פסקות 27 ו-30 (2016)).
38. מצאנו, לכן, כי מצבו הנפשי של המערער ראוי שיבוא לידי ביטוי בקביעתו של המתחם (להבדיל, למשל, מרע"פ 5155/23 ריף נ' מדינת ישראל (12.7.2023), שם הושתו 15 חודשי מאסר בפועל, ללא נסיבה מקלה דומה, על עובד סוציאלי בשירות בתי הסוהר, שצילם סוהרים ואסירים בעירום או עירום חלקי). עם זאת, כאמור, יש ליתן לו משקל מוגבל, ולפיכך ההתחשבות בו תביא רק להקלה מסוימת, כך שמתחם העונש ההולם ינוע בין עשרה לעשרים חודשי מאסר בפועל.
39. בתוך המתחם, מצאנו להעמיד את עונשו של המערער על הסף התחתון, כך שיישא בעשרה חודשי מאסר בפועל. זאת, בהתחשב בנסיבותיו האישיות והמשפחתיות המורכבות; בתרומתו המשמעותית בשירות מילואים ממושך במלחמת התקומה; בקבלת האחריות על מעשיו; ובייחוד בשים לב להתגייסותו להליך טיפולי ממושך, מזה כשנה ומחצה, במתווה פרטני וקבוצתי - אשר נועד להלום את אותם גורמי סיכון העולים בהערכת מסוכנותו המינית (ראו, לעניין משקל ניכר לשיקול השיקומי בתוך מתחם העונש ההולם, גם אם ללא חריגה מן המתחם, את ע"פ 5634/16 שחר נ' מדינת ישראל, פסקה 13 (27.10.2016); וכן ע"פ 36438-07-25, 61475-07-25 טור' שיש נ' התובע הצבאי הראשי, פסקה 63 (2026); ע"פ 47509-12-25, 54370-12-25 רס"ל (מיל') שטיינמן הנ"ל, פסקה 23). לא מצאנו לחרוג מן המתחם לקולה, או להורות על מאסר בפועל קצר יותר בדרך של עבודה צבאית, כדי לאפשר את הרציפות הטיפולית, משום ש"כידוע, בצד האינטרס שבשימור ההליך השיקומי של נאשם, נדרש בית המשפט להעמיד לנגד עיניו את יתר שיקולי הענישה, ולהעניק להם משקל ראוי" (עפ"ג 18812-06-26 בן שבת נ' מדינת ישראל, פסקה 24 (8.7.2026)). יש לקוות, כי המערער יתמיד בהליך הטיפול, גם לאחר תקופת הכליאה המקוצרת שנגזרה לו, מבלי שיהיה בה כדי להכשיל את התקדמותו עד כה (ע"פ 2421/21 ברמי נ' מדינת ישראל, פסקה 10 (7.7.2022); ע/40/23 טור' מרזם הנ"ל, פסקה 24; ע"פ 47509-12-25, 54370-12-25 רס"ל (מיל') שטיינמן הנ"ל, פסקה 24; עפ"ג 18812-06-26 בן שבת הנ"ל, פסקה 26).

הערעור על איסור הפרסום
40. כידוע, נקודת המוצא לדיון ביחס לאיסור פרסום או התרתו - 

 "נטועה בעקרון החוקתי בדבר פומביות הדיון, אשר מעוגן בסעיף 3 לחוק-יסוד: השפיטה. אחת מנגזרותיו של עקרון זה, היא פרסום התוכן של דיונים משפטיים, לרבות זהותם ושמותיהם של חשודים ונאשמים בהליך הפלילי... עקרון פומביות הדיון נועד להבטיח את תקינותו ושקיפותו של ההליך השיפוטי, כמו גם לחזק עקרונות דמוקרטיים בדבר חופש הביטוי והעיתונות... בהליך הפלילי בפרט, קיימת חשיבות רבה לפרסום וזאת, בין היתר, על-מנת להתריע בפני הציבור על מסוכנות הנשקפת מהנאשם... עם זאת, וככל העקרונות החוקתיים הנהוגים בשיטתנו, עקרון פומביות הדיון ועמו הכלל בדבר פרסום שמותם של נאשמים אינם מוחלטים, ולעתים הם נדרשים לסגת מפני זכויות ואינטרסים אחרים... חרף האמור, ומפאת חשיבותו של עקרון פומביות הדיון, נקבע זה מכבר כי אין לסייגו ולאסור את פרסום זהותם של נאשמים, אלא באמצעות הוראת חוק מפורשת; וכי יש לפרש את החריגים לפרסום בצמצום".
(ע"ח 42915-02-26 מדינת ישראל נ' מלול, פסקאות 15-14 (1.7.2026); ב"ש 60891-04-24 רז נ' התובע הצבאי הראשי, פסקאות 18-17 (2026)).

וכפי שנפסק, "כאשר בית המשפט מתבקש לאסור פרסום מכוח אחד מחריגים אלו, עליו לבחון תחילה האם מתקיימת עילה העשויה להוות בסיס לבקשה ולאחר מכן לבחון האם השיקולים השונים מצדיקים את הפגיעה בעקרון פומביות הדיון" (ע"ח 48447-05-25 פלוני נ' מדינת ישראל, פסקה 18 (24.7.2025)). 
41. בענייננו, נאסר פרסום שמו של המערער מכוח סעיף 325(ה) לחוק השיפוט הצבאי, שלפיו "בית הדין רשאי לאסור כל פרסום בקשר לדיוני בית הדין, אם ראה צורך בכך לשם הגנה על ביטחונו של נאשם, של עד או של אדם אחר ששמו הוזכר בדיון או לשם מניעת פגיעה חמורה בפרטיות של אחד מהם". סעיף זה, כמקבילו, סעיף 70(ד) לחוק בתי המשפט, "מאזן בין האינטרס הציבורי הכללי בפומביות, לבין אינטרס אנושי, לעיתים קיומי, ראשון במעלה - 'בטחונו של בעל דין'" (בש"פ 10927/07 מור נ' מדינת ישראל, פסקה ז (6.1.2008)). ואכן, נוסחת האיזונים המופיעה בסעיף 325(ה) הנ"ל, שאינה דורשת "פגיעה חמורה" לשם מניעת הפרסום כאשר מדובר בביטחונו של בעל דין או עד, מלמדת כי אינטרס זה עולה על האינטרס להגן על פרטיותם, שם נדרשת פגיעה חמורה כאמור (עלב"ש 1,2/19 התובע הצבאי הראשי נ' רב"ט י' א' ורב"ט א' ק', פסקה 39 (2019); עלב"ש 12/24 סגן נ' ט' נ' משפחות המנוחים, פסקה 29 (2024)). איסור פרסום לצורך הגנה על ביטחונו של נאשם הוכר לא רק במקרה של חשש מפגיעה מצד אדם אחר, אלא גם ב"מצב בו קיים סיכון שהנאשם יפגע בעצמו בשל חשיפתו לציבור" (בש"פ 197/12 חדד נ' מדינת ישראל, פסקה 15 (16.2.2012); בש"פ 2990/18 פלוני נ' מדינת ישראל 25.4.2018)).
42. כמובא לעיל, ד"ר דוידיאן, שהיא קרימינולוגית ועובדת סוציאלית, מסרה כי חרף התקדמות חיובית בהליך הטיפולי, "עיסוק ב[שאלת] הפרסום החריף משמעותית את העיסוק והתדירות במחשבות אובדניות". גם הגב' רוזנבוים, הפסיכולוגית הקלינית המטפלת במערער מטעם אגף השיקום של משרד הביטחון, התרשמה מהחמרה משמעותית במצבו הנפשי של המערער, על רקע האפשרות של פרסום שמו, עד כדי סיכון אובדני, כדי "לגאול את משפחתו מהבושה שבחשיפת שמו". דברים דומים מסר לפסיכיאטר המטפל בו, ד"ר רובינזון, תוך פירוט של תכנית קונקרטית, כיצד להתאבד - לקפוץ ממרפסת ביתו שבקומה השישית. הפסיכיאטר הנחה על השגחה מתמדת, ועל תוספת מינון, במידת הצורך, של התרופות הפסיכיאטריות הניתנות למערער. 
43. כפי שנפסק, "פסיכולוג קליני, למשל, בהחלט מוסמך לחוות דעה על נטייה אובדנית, סיבותיה וסיכויי התממשותה. נטייה כאמור היא בגדר עניין נפשי-התנהגותי וכן בעיה נפשית-התנהגותית, כמשמעם בסעיף 1 לחוק הפסיכולוגים. מובן מאליו הוא שגם פסיכיאטר מומחה מוסמך לחוות דעה בנושאים הללו... סבורני כי גם עובד סוציאלי בעל ידע עיוני וניסיון מעשי רלבנטי מוסמך להגיש חוות דעת בענייני אובדנות" (רע"פ 22451-03-26 פלוני נ' עטרי, פסקאות 28-27 (20.4.2026)). שלוש חוות הדעת, שהציגה ההגנה, המצביעות על חשש אובדני של המערער במקרה של פרסום שמו, הן אפוא של מומחים רלוונטיים. זאת ועוד, התביעה לא ביקשה לחקור נגדית את הגב' רוזנבוים ואת ד"ר רובינזון על חוות דעתם, ואילו ד"ר דוידיאן, שהעידה על הטיפול במערער, כלל לא נשאלה על ידי התביעה, בחקירתה הנגדית, על התרשמותה מהשפעתו של הפרסום על מצבו הנפשי של המערער. התביעה אף לא ביקשה להעמיד את המערער לבדיקת מומחה מטעמה. ואמנם, "הימנעות מלחקור עדה מרכזית ולדרוש את העמדת המערער לבדיקה פסיכולוגית או פסיכיאטרית בלתי תלויה מחזקת את תרחיש ההתאבדות שהועלה על ידי המערער" (רע"פ 22451-03-26 פלוני הנ"ל, פסקה 10).
44. מכאן, שעלה בידי ההגנה לעמוד במבחן ההסתברותי לקיומם של החריגים לעיקרון פומביות הדיון, שהוא של "אפשרות סבירה", בשונה, למשל, ממבחן של ודאות קרובה (ע"א 4244/12 הוצאת עיתון הארץ בע"מ נ' תת-ניצב אפרים ברכה, פסקה 38. ההדגשה במקור (31.12.2012); עלב"ש/20,21/19 טוראי אליהו וטור' דביר נ' התובע הצבאי הראשי, פסקה 20 (2020)). ועוד עלה בידי ההגנה, המבקשת את איסור הפרסום לצורך הגנה על ביטחונו של המערער, להראות כי מתקיים סיכון מוחשי ואיום קונקרטי לחייו, כנדרש בפסיקה (בש"פ 5055/14 בן דוד נ' מדינת ישראל (20.7.2014); ע"פ 2137/14 הוצאת עיתון הארץ בע"מ נ' חנקישייב, פסקה 21 (10.4.2014)). הסיכון האובדני הקונקרטי לגבי המערער, הנעוץ באפשרות לפרסום שמו, שעליו חיוו דעתם שלושה גורמי מקצוע שונים, כאמור, מבדיל את עניינו ממקרים אחרים (ראו והשוו בש"פ 197/12 חדד הנ"ל, שם החשש למצבו הנפשי של המערער נבע מנושא שאינו כלול בכתב האישום; השוו גם למקרים שבהם כלל לא בוסס חשש אובדני כאמור: רע"פ 1201/12 קטיעי נ' מדינת ישראל, פסקה 20 לפסק דינו של כב' השופט הנדל (9.1.2014); וכן עלב"ש 12/24 סגן נ' ט' הנ"ל, פסקה 42). 
45. במצב דברים זה, ועל אף העניין הציבורי שבפרסום, אשר אף גובר, ברגיל, לאחר הרשעה בעבירות מין (בש"פ 8698/05 אזולאי נ' מדינת ישראל, פ"ד ס(3) 168, 174 (2005); עפ"א 81609-11-25 גרוסי נ' מדינת ישראל (16.12.2025)) - ידו של איסור הפרסום, לשם הבטחת שלומו של המערער, על העליונה.
46. כפי שנפסק, "ההכרעה השיפוטית אינה מחייבת בהכרח בחירה דיכוטומית בין חשיפה מלאה לבין חיסיון מוחלט. תחת זאת נדרש איזון עדין ומתמיד בין הערכים המתנגשים. על בית המשפט לבחון את עוצמת העניין הציבורי במידע אל מול הטעמים שבבסיס החיסיון, ולתור אחר פתרונות מידתיים שיגשימו את תכלית ההגנה על אינטרסים אלו, תוך פגיעה פחותה ככל הניתן בזכות הציבור לדעת" (עפ"א 26549-01-26 שמואלביץ' נ' ידיעות אינטרנט, פסקה 13 (22.1.2026)). ואמנם, כפי שקבע בית הדין קמא, "בנסיבות העניין, איסור פרסום מוגבל ומצומצם שיחול על שמו של המערער בלבד, לצד פרסום מלא של כלל פרטי הפרשה, כמפורט לעיל, מגלם התחשבות בכלל הנתונים שהוצגו לנו ומאזן באופן מידתי בין השיקולים השונים הנוגעים בעניין" (עלב"ש 12/24 סגן נ' ט' הנ"ל, פסקה 46; ע"ח 48447-05-25 פלוני הנ"ל, פסקה 24). 
47. אשר לבקשתה החלופית של התביעה, לקצוב את איסור הפרסום בזמן: כפי שציין בית הדין קמא, החלטה בדבר איסור פרסום אכן "... איננה 'נצחית', ותהא נתונה תמיד לבחינה מחודשת (ככל שתתבקש על-ידי מי מהצדדים הרלוונטיים), למשל נוכח חלוף הזמן ועקב שינוי נסיבות" (בש"פ 6988/19 פלוני נ' הוצאת עיתון הארץ, פסקה 37 (26.11.2019); ב"ש 60891-04-24 רז הנ"ל, פסקה 21). לשינוי נסיבות, עקב הפחתת הסיכון ה"חיצוני" לביטחונו של נאשם, ראו רע"פ 3973/19 פניני נ' מדינת ישראל, פסקה 6 (16.6.2019)); לשינוי נסיבות, עקב הסרת חשש אובדני מפרסום, ולשינוי נוסף, שוב עקב חשש כזה, ראו ב"ש 96/20 אביטל נ' התובע הצבאי הראשי (2021) וב"ש 13/22 פלוני נ' אביטל (2022), בהתאמה.

סוף דבר
48. ערעור ההגנה על חומרתו של עונש המאסר בפועל מתקבל, במובן זה שיושת על המערער מאסר בפועל לתקופה של עשרה חודשים, בניכוי ימי מעצרו. המערער יתייצב לריצוי עונשו בבס"כ 416 ביום 22 בספטמבר 2026, עד השעה 10:00. אין שינוי ביתר רכיבי העונש, ברכיב הפיצויים או בהוראה על חילוט מכשירו הסלולארי של המערער.
49. ערעור התביעה על איסור הפרסום של פרטיו המזהים של המערער נדחה.

ניתן והודע היום, י"ד באב התשפ"ו, 28 ביולי 2026, בפומבי ובמעמד הצדדים. 


______________	                      ______________	                          ____________

